CELEX: 
Language: ro
Date: 2018-06-07 00:00:00
Title: REGULAMENTUL DELEGAT (UE) …/… AL COMISIEI de modificare a Regulamentului delegat (UE) 2015/2446 în ceea ce privește condițiile pentru acordarea unei reduceri a nivelului garanției globale și a unei exonerări de garanție

EXPUNERE DE MOTIVE
            
            
               1.CONTEXTUL ACTULUI DELEGAT
            
            
               Regulamentul (UE) nr. 952/2013 al Parlamentului European și al Consiliului din 9 octombrie 2013 de stabilire a Codului vamal al Uniunii (codul), în concordanță cu Tratatul privind funcționarea Uniunii Europene (TFUE), deleagă Comisiei competența de a completa anumite elemente neesențiale din cod, în conformitate cu articolul 290 din TFUE. Comisia și-a exercitat această competență adoptând, la 28 iulie 2015, Regulamentul delegat (UE) 2015/2446 al Comisiei de completare a Regulamentului (UE) nr. 952/2013 al Parlamentului European și al Consiliului în ceea ce privește normele detaliate ale anumitor dispoziții ale Codului vamal al Uniunii. Regulamentul delegat al Comisiei stabilește dispoziții cu aplicare generală pentru completarea codului, în vederea asigurării unei aplicări clare și corecte a dispozițiilor acestuia. 
            
            
               După primul an de aplicare a Regulamentului delegat (UE) 2015/2446, implementarea practică a acestuia a scos în evidență necesitatea de a adapta dispozițiile articolului 84 pentru a permite aplicarea mai eficientă și mai eficace a normelor de bază prevăzute în cod și pentru o mai bună promovare a tranzacțiilor vamale conforme cu practicile actuale.
            
            
               Mai multe state membre și reprezentanți ai organizațiilor comerciale au atras în mod repetat atenția Comisiei asupra faptului că există o serie de dificultăți legate de aplicarea practică a condiției specifice referitoare la resursele financiare suficiente, prevăzută la articolul 84 din Regulamentul delegat (UE) 2015/2446 al Comisiei, și i-au cerut să soluționeze această situație cât mai curând posibil. Au fost invocate motivele și elementele relevante prezentate în cele ce urmează. 
            
            
               S-a afirmat că resursele financiare ale operatorului economic, în prezent menționate ca o condiție de sine stătătoare la articolul 84, nu pot fi considerate ca reprezentând o imagine completă a capacității operatorului economic respectiv de a plăti cuantumul datoriei vamale și al altor taxe care nu este acoperit de garanție. Această condiție referitoare la resursele financiare suficiente este limitată la lichidități și s-a afirmat că este prea restrictivă. Prin urmare, s-a sugerat că ar trebui ca și alte active ușor convertibile să fie luate în considerare pentru a determina această capacitate a operatorului economic, în contextul luării deciziei cu privire la reducerea sau la exonerarea de garanție.
            
            
               În plus, s-a dovedit că, în practică, în anumite cazuri, cuantumul de referință stabilit în conformitate cu articolul 90 din cod pentru eventualele datorii vamale și alte taxe care pot apărea ar putea atinge un nivel foarte ridicat, care nu ar fi justificat în raport cu probabilitatea reală a nașterii acelei datorii vamale (de exemplu, datorii vamale care pot apărea pentru repararea unei nave aflate în admitere temporară). Lipsa posibilității de a include acest factor de risc s-a dovedit a fi prea restrictivă.
            
            
               Totodată, în ceea ce privește cererile depuse de un operator economic autorizat (AEO) pentru o reducere a garanției sau o exonerare de garanție, cerințele actuale prevăzute la articolul 84 par a fi mai stricte decât modalitățile de evaluare a criteriilor menționate la articolul 95 din cod și impun o dublă evaluare în comparație cu operatorii fără statut de AEO, fapt ce pare ilogic și, oarecum, contradictoriu. 
            
            
            
               2.CONSULTĂRI PREALABILE ADOPTĂRII ACTULUI
            
            
               Comisia a elaborat prezentul act delegat în conformitate cu Acordul-cadru privind relațiile dintre Parlamentul European și Comisia Europeană și cu Înțelegerea comună a Parlamentului European, a Consiliului și a Comisiei cu privire la actele delegate. Statele membre și toate celelalte părți interesate relevante au fost implicate în mod corespunzător și au fost consultate în mod constant în cursul lucrărilor pregătitoare.
            
            
               Comisia a consultat statele membre cu privire la proiectul de text al propunerii cu ocazia reuniunilor grupului de experți competent (Grupul de experți în domeniul Codului Vamal). Mediul de afaceri a fost consultat prin intermediul organismului consultativ al părților interesate (Grupul de contact pentru comerț) în cadrul unor reuniuni comune cu experți din statele membre. 
            
            
               Comisia a luat în considerare toate observațiile primite în cursul acestui exercițiu de consultare și, în cea mai mare măsură posibilă, le-a inclus în prezenta propunere, ținând seama de obiectivul că ar trebui să ofere motive suficiente atât pentru aprobarea, cât și pentru refuzarea cererii de reducere a garanției sau de exonerare de garanție, în cazul datoriilor vamale potențiale. 
            
            
               Toate părțile implicate au convenit că această modificare ar trebui:
            
            
               1) să remedieze situația în care condiția de a demonstra existența unor resurse financiare suficiente este interpretată ca fiind limitată la disponibilitatea lichidităților necesare și, prin urmare, pare a fi prea restrictivă;
            
            
               2) să clarifice evaluarea condiției privind capacitatea financiară suficientă;
            
            
               3) să prevadă introducerea elementului de risc în raport cu probabilitatea apariției datoriei vamale, în ceea ce privește volumul și tipul activităților comerciale asociate cu domeniul vamal ale operatorului economic și tipul de mărfuri pentru care se solicită garanția;
            
            
               4) în ceea ce privește dispoziția legală prevăzută la articolul 38 alineatul (5) din cod, să ofere garanția că nu va fi efectuată o reexaminare a condițiilor AEO în cazul în care acestea au fost deja evaluate în faza de acordare a statutului de AEO și că evaluarea capacității de a plăti cuantumul datoriei vamale și al altor taxe care nu este acoperit de garanție va fi efectuată în cursul evaluării capacității financiare suficiente realizate în cadrul acordării unei autorizații pentru o reducere a nivelului garanției globale sau a unei exonerări de garanție. 
            
            
         
         
            
               3.ELEMENTELE JURIDICE ALE ACTULUI DELEGAT
            
            
               Temeiul juridic al prezentului regulament este prevăzut în delegarea de competențe de la articolul 99 litera (c) din cod. 
            
            
               Principiul subsidiarității
            
            
               Întrucât nici codul, nici regulamentul delegat pe care prezentul regulament îl modifică nu au făcut obiectul unui test de subsidiaritate, nu este adecvat să se efectueze un astfel de test cu privire la prezentul regulament. Trebuie reamintit faptul că uniunea vamală este o zonă fără frontiere interne și se bazează pe un cadru armonizat și automatizat la nivelul Uniunii și o interdependență a statelor membre. Buna sa funcționare presupune, așadar, ca orice noi măsuri legale pertinente, cu precădere cele care implică sisteme transfrontaliere, să fie adoptate la nivelul Uniunii.
            
            
               Principiul proporționalității
            
            
               În ceea ce privește proporționalitatea, prezentul regulament respectă limitele competențelor acordate de colegiuitori și se referă doar la elemente care vizează o mai bună adaptare a dispozițiilor juridice existente la cerințele practicilor curente ale autorităților vamale, ale operatorilor economici și ale altor persoane decât operatorii economici.
            
            
               Conținutul propunerii
            
            
               După o evaluare riguroasă a situației, Comisia a ajuns la concluzia că condiția referitoare la „resurse financiare suficiente” ar trebui eliminată din text, iar conceptul de evaluare a capacității financiare ar trebui clarificat mai în detaliu în textul actului. Totodată, această evaluare trebuie să ia în considerare toate elementele relevante pentru situația respectivă, menținând în același timp flexibilitatea și caracterul adecvat pentru situația în cauză. Este important ca autoritățile vamale să poată lua în considerare riscurile potențiale legate de nașterea datoriilor vamale în raport cu caracteristicile activității comerciale, specificitatea tranzacției și tipul de mărfuri pentru care se solicită garanția. În plus, s-a considerat că este important să se clarifice modul în care evaluarea unei cereri depuse de un AEO în acest sens trebuie înțeleasă în lumina suprapunerii criteriilor. În conformitate cu articolul 38 alineatul (5) din cod, acestea nu ar trebui să facă obiectul unei repetări a procedurilor de evaluare. Cu toate acestea, ar trebui să se clarifice faptul că simplificările specifice de care un AEO ar putea dori să beneficieze fac obiectul autorizării de către autoritățile vamale și necesită îndeplinirea cerințelor specifice legate de simplificarea solicitată.
            
            
               4.IMPLICAȚII BUGETARE
            
            
               Întrucât prezentul regulament are doar scopul de a adapta mai bine normele juridice actuale ale Regulamentului delegat (UE) 2015/2446 la obiectivele lor preconizate și nu sunt prevăzute modificări semnificative, prezentul regulament nu are implicații bugetare directe. 
            
            
               Condițiile pentru acordarea exonerării de garanție sau a altor reduceri ale garanției prevăzute la articolul în cauză sunt de natură să demonstreze că debitorul însuși oferă un nivel ridicat de certitudine că datoria vamală va fi achitată. Această modificare nu va schimba situația în această privință. 
            
            
               REGULAMENTUL DELEGAT (UE) …/… AL COMISIEI
            
            
               din 7.6.2018
            
            
               de modificare a Regulamentului delegat (UE) 2015/2446 în ceea ce privește condițiile pentru acordarea unei reduceri a nivelului garanției globale și a unei exonerări de garanție
            
            
               COMISIA EUROPEANĂ,
            
            
               având în vedere Tratatul privind funcționarea Uniunii Europene,
            
            
               având în vedere Regulamentul (UE) nr. 952/2013 al Parlamentului European și al Consiliului din 9 octombrie 2013 de stabilire a Codului vamal al Uniunii
                  1
               , în special articolul 99 litera (c),
            
            
               întrucât:
            
            
               (1)Articolul 95 alineatul (1) din Regulamentul (UE) nr. 952/2013 stabilește condițiile care trebuie îndeplinite de un operator economic pentru a fi autorizat să furnizeze o garanție globală pentru a asigura plata datoriei vamale și a altor taxe. Articolul 95 alineatul (2) din Regulamentul (UE) nr. 952/2013 prevede criterii suplimentare pe care operatorii economici trebuie să le îndeplinească pentru a fi autorizați să furnizeze o astfel de garanție globală cu un cuantum redus sau să beneficieze de o exonerare de garanție în ceea ce privește datoriile vamale și alte taxe susceptibile de a lua naștere. Unul dintre aceste criterii este criteriul privind solvabilitatea financiară
                  2
               . Acest criteriu se consideră a fi îndeplinit atunci când solicitantul are o situație financiară bună, care îi permite să își îndeplinească angajamentele, ținând seama în mod corespunzător de caracteristicile tipului de activitate comercială în cauză.
            
            
               (2)În contextul unei cereri de reducere a cuantumului garanției globale sau de exonerare de garanție, administrațiile vamale trebuie să evalueze dacă solicitantul are capacitatea de a plăti cuantumul datoriei vamale și al altor taxe, în cazul în care acest lucru devine necesar.
            
         
         
            
               (3)Articolul 84 din Regulamentul delegat (UE) 2015/2446 stabilește condițiile care trebuie îndeplinite de un operator economic pentru a fi autorizat să utilizeze o garanție globală cu un cuantum redus sau o exonerare de garanție. Pe lângă celelalte condiții stabilite pe baza criteriului privind solvabilitatea financiară, se impune solicitantului să demonstreze că dispune de resurse financiare suficiente pentru a-și îndeplini obligațiile în raport cu cuantumul datoriei vamale și al altor taxe care pot lua naștere care nu este acoperit de garanție. Cu toate acestea, experiența practică a punerii în aplicare a Regulamentului (UE) nr. 952/2013 și a Regulamentului delegat (UE) 2015/2446 arată că această condiție este prea restrictivă, deoarece este interpretată ca fiind limitată la disponibilitatea lichidităților necesare. Lichiditățile nu reprezintă întotdeauna singura capacitate a unui operator economic de a plăti cuantumul datoriei vamale sau al altor taxe care nu este acoperit de garanție. Există și alte elemente, cum ar fi activele ușor convertibile, care ar putea fi luate în considerare. Prin urmare, este necesar să se elimine elementul reprezentat de lichidități drept condiție de sine stătătoare și să se clarifice faptul că evaluarea capacității operatorului de a-și îndeplini obligațiile de a plăti cuantumul datoriei vamale și al altor taxe care nu este acoperit de garanție este integrată în evaluarea situației financiare a solicitantului.
            
            
               (4)În același timp, pentru a asigura aplicarea uniformă a acestor norme, este necesar să se clarifice faptul că evaluarea condiției privind „capacitatea financiară suficientă” în raport cu capacitatea operatorului economic de a plăti cuantumul datoriei vamale și al altor taxe care pot apărea care nu este acoperit de garanție este specifică pentru evaluarea cererilor de utilizare a unei garanții globale cu un cuantum redus sau de exonerare de garanție (simplificare). Este necesar să se definească limitele acestei evaluări în cadrul garanțiilor globale cu toate nivelurile de reducere.
            
            
               (5)În situațiile în care cuantumul de referință stabilit în conformitate cu articolul 155 din Regulamentul de punere în aplicare (UE) 2015/2447 al Comisiei
                  3
                ar fi disproporționat în raport cu cuantumurile eventualelor datorii vamale susceptibile de a lua naștere, este necesar să se prevadă posibilitatea ca autoritățile vamale să ia în considerare riscul apariției datoriei vamale, la discreția lor, pentru a decide asupra nivelului de reducere.
            
            
               (6)Este necesar să se clarifice totodată faptul că AEO nu ar trebui să fie supuși unei repetări a procedurilor de evaluare, în conformitate cu articolul 38 alineatul (5) din Regulamentul (UE) nr. 952/2013, deși autoritățile vamale au în continuare posibilitatea, înainte de a acorda simplificările specifice de care AEO doresc să beneficieze, de a verifica respectarea cerințelor specifice pentru simplificările respective, 
            
            
               ADOPTĂ PREZENTUL REGULAMENT:
            
            
               Articolul 1
            
            
               Articolul 84 din Regulamentul delegat (UE) 2015/2446 se modifică după cum urmează:
            
            
               (1)la alineatul (1), litera (f) se elimină;
            
            
               (2)la alineatul (2), litera (g) se elimină;
            
            
               (3)la alineatul (3), litera (l) se elimină;
            
            
               (4)se introduc următoarele alineate (3a) și (3b):
            
            
               „(3a) Atunci când verifică dacă solicitantul are o situație financiară suficientă pentru acordarea unei autorizații pentru utilizarea unei garanții globale cu un cuantum redus sau a unei exonerări de garanție conform cerințelor de la alineatul (1) litera (e), alineatul (2) litera (f) și alineatul (3) litera (k), autoritățile vamale iau în considerare capacitatea solicitantului de a-și îndeplini obligațiile de plată a datoriilor vamale și a altor taxe susceptibile de a lua naștere care nu sunt acoperite de garanția respectivă. 
            
            
               Dacă acest lucru se justifică, autoritățile vamale pot lua în considerare riscul apariției acestor datorii vamale și a altor taxe, având în vedere tipul și volumul activităților comerciale asociate cu domeniul vamal ale solicitantului și tipul de mărfuri pentru care se solicită garanția.
            
            
               (3b) În cazul în care condiția privind capacitatea financiară suficientă a fost deja evaluată ca modalitate de aplicare a criteriului menționat la articolul 39 litera (c) din cod, autoritățile vamale verifică numai dacă situația financiară a solicitantului justifică acordarea unei autorizații pentru utilizarea unei garanții globale cu un cuantum redus sau a unei exonerări de garanție.”
            
            
               (5)
                     alineatul (4) se înlocuiește cu următorul text: 
            
            
               „(4) În cazul în care solicitantul a fost înființat în urmă cu mai puțin de trei ani, respectarea condițiilor prevăzute la alineatul (1) literele (d) și (e), la alineatul (2) literele (e) și (f) și la alineatul (3) literele (j) și (k) se verifică pe baza evidențelor și a informațiilor disponibile.”. 
            
            
               Articolul 2
            
            
               Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptat la Bruxelles, 7.6.2018
            
         
         
            
               
                     Pentru Comisie
               
               
                     Preşedintele
                     Jean-Claude JUNCKER
               
            
         
         
            
                  
                     (1)
                  
                        JO L 269, 10.10.2013, p. 1. 
               
               
                  
                     (2)
                  
                        Articolul 39 litera (c) din Regulamentul (UE) nr. 952/2013.
               
               
                  
                     (3)
                  
                        JO L 343, 29.12.2015, p. 558.